Mantashe se aanstelling bied 'n effense inspuiting vir sukkelende mynbedryf - Solidariteit WêreldSolidariteit Wêreld
Tuis › Mediaverklarings › Mantashe se aanstelling bied 'n effense inspuiting vir sukkelende mynbedryf
Mantashe se aanstelling bied 'n effense inspuiting vir sukkelende mynbedryf
Die vakbond Solidariteit het vandag die aanstelling van Gwede Mantashe as nuwe minister van minerale hulpbronne verwelkom, en wens hom alle sukses toe in die nuwe en belangrike rol wat hy moet vervul.
Volgens Connie Prinsloo, adjunkhoofsekretaris van die mynboubedryf by Solidariteit, is Mantashe se aanstelling as opvolger van Zwane, onder wie se leiding die omstrede mynbouhandves opgestel is, 'n positiewe stap. "Vanuit sy geskiedenis as vakbondman by die National Union of Mineworkers (NUM) vertrou ons dat hy begrip sal toon vir die rol van vakbonde en sal meewerk tot 'n oplossing wat daartoe sal bydra dat die mynbedryf moeilike kwessies sal takel, beleggersvertroue sal herwin en volhoubaar sal floreer," het Prinsloo gesê.
Prinsloo sê voorts dat baie werk voorlê om die negatiewe gevolge van die voormalige minister se gepoogde derde mynbouhandves ongedaan te maak. "Ons hoop dat daar in die toekoms met alle betrokke partye in gesprek getree sal word en dat besluite, anders as in die verlede, nie eensydig afgedwing gaan word nie," het Prinsloo gesê.
Volgens Prinsloo is die vakbond oorgehaal om met rolspelers soos Mantashe te konsulteer oor 'n nuwe mynbouhandves, asook ander tersaaklike kwessies wat die bedryf gedemp het. "Mantashe moet in goeder trou met die partye onderhandel om 'n goue middeweg tussen die belange van die staat en die bedryf en alle rolspelers te vind sodat 'n nuwe mynbouhandves tot stand kan kom wat 'n baken vir die bedryf kan wees," het Prinsloo gesê.